Polisie in spervuur - Misdaad - Republikein
Saturday, July 25th, 20:24:33
Polisie in spervuur
Twee polisiebeamptes is die naweek in die uitvoering van hulle pligte beseer, en 'n derde het 'n man glo uit selfverdediging doodgeskiet.
Dít volgens die polisie se misdaadverslag.
Sondag om 22:00 is mnr. John Dauseb in Max Eichabstraat in Katutura glo in die maag geskiet deur 'n polisiebeampte wat aan diens was.
Dauseb was glo 'n gevaarlike verdagte wat in verband met verskeie klagte van roof op borgtog uit was.
Polisiebeamptes was in die proses om hom in hegtenis te neem toe een van Dauseb se vriende glo 'n bottel gegooi het wat 'n beampte teen die agterkop getref het.
Die vriend het op die vlug geslaan en die polisiebeampte het hom ­agternagesit.
'n Tweede beampte het Dauseb in hegtenis probeer neem, wat homself teëgesit het en die beampte glo met 'n onbekende voorwerp in die hand gesteek het.
Die polisiebeampte het toe na wat verneem word 'n waarskuwingskoot afgevuur.
Dauseb het na bewering weer ­aangeval en gedreig om die beampte dood te maak, wat hom toe dood­geskiet het.
Volgens hoofinsp. Kauna Shikwambi, 'n polisiewoordvoerder, is die voorval "uiters betreurenswaardig".
"As 'n verdagte voel daar is 'n probleem met die inhegtenisname, kan dit by die polisiekantoor aangespreek word. Lede van die gemeen­skap word afgeraai om ­gewelddadig teenoor polisiebeamptes op te tree en verdagtes te beskerm," sê sy.
Vrydag het 'n bejaarde Eros-inwoner (83) aangemeld twee mans wat hulself as polisiebeamptes voorgedoen het, het hom in 2018 bedrieg.
In die proses is hy N$300 000 kwyt, beweer hy.
Die bejaarde sê die mans het die afgelope Saterdag weer ­voorgegee hulle is polisiebeamptes en het N$4 500 en 'n selfoon van hom geëis.
Die polisie het 'n operasie in same­werking met die man uit­gevoer waartydens hy die verdagtes by Natis in die noordelike nywerheidsgebied sou ontmoet.
Die polisie het die verdagtes genader en hulle het op die vlug geslaan.
Een verdagte is naby NamPower in hegtenis geneem. 'n Polisiebeampte is in die voorval geskiet en gewond. Hy is in die hospitaal opgeneem en verkeer in 'n stabiele toestand.
Die kontant en selfoon is verhaal, en die soektog na die ander ­verdagtes duur voort.
Vrydag om 23:40 het 'n man (24) hom teen sy inhegtenisname verset en 'n polisiebeampte aan die heup gebyt.